[{"text_idx": "#000007", "text": "Espainiako zortzi tiratzaile onenen artean geratu behar nuen, hainbat txapelketa jokatu ostean. Duela hiru aste Madrilen izandako azken proban, dena nuen jokoan, zortzigarrenaren eta zazpigarrenaren puntu berdinak nituelako. Gauzak ez zitzaizkidan espero bezain ongi irten, urduri jarri bainintzen. Hala ere, zortea izan nuen, aurkariek ez baitzuten euren egun onena izan eta azkenean sailkatzea lortu nuen. Asko poztu nintzen sailkatzea lortu nuela ikustean eta Munduko Kopara joan nintekeela jakitean. Orduan, lehenengo gauza nire entrenatzaileari deitzea izan zen."}, {"text_idx": "#000019", "text": "Zazpigarren urtea da. Hasieran hainbat kirol egiten nituen batera; eskubaloia, futbola eta esgrima. Uda batean egindako ikastaro baten ondorioz hasi nintzen esgriman, lagun batekin batera, kirol alternatibo moduan. Baina gustatu egin zitzaidan eta azkenean beste bi kirolak utzi eta esgriman buru belarri hastea erabaki nuen. Izan ere, esgriman ikusten nuen ez nituela emaitzak lortzen ez nioelako denbora nahikoa eskaintzen. Beraz, astean bi ordu egitetik gogorrago ekiten hasi nintzen. Azken finean, nire sei urteak hirutan laburbildu daitezke, Pio Barojan berrikuntzak ere egon baitira eta aurrerapausoak nabaritu dira."}, {"text_idx": "#000021", "text": "Espainia ordezkatu nuen Frantzian egondako nazioarteko txapelketa batean eta final zortzirenetan kanporatu gintuen Errusiak. Gero, Espainiako kluben artean hirugarrenak izan ginen. Bakarkakoetan Euskadiko txapelduna izan nintzen, 12, 15 eta 16 urtez azpiko txapelketetan eta Absolutu mailan zilarrezko domina eskuratu dut bi urtetan. Eskolarteko txapelduna ere izan naiz. Bestetik, aurten Pio Barojan jokatutako nazioarteko txapelketan euskal tiratzaile onenaren saria eman didate."}, {"text_idx": "#000024", "text": "Joko Olinpikoak aipatzen dizkidate denek, baina Londresekoak behintzat ezinezkoak izango dira. Entrenatzen jarraituko dut eta kluben arteko Espainiako Txapelketan lan ona egiten saiatuko naiz."}]